**Zaključak Projekta "Poduzetna i odgovorna djeca"**

Projekt "Poduzetna i odgovorna djeca", realiziran u suradnji Ekonomskog fakulteta Sveučilišta u Splitu i Osnovne škole Mertojak, a financiran od strane Ministarstva znanosti i obrazovanja, uspješno je zaključen s nizom postignutih ciljeva. Pod mentorstvom prof.dr.sc. Vlatke Škokić i učiteljice Ivke Kavelj, učenici četvrtog razreda razvijali su poduzetničke kompetencije i financijsku pismenost kroz interaktivne sesije koje su obuhvaćale predavanja, radionice i timski rad na razvoju vlastitih poslovnih ideja.

Projekt je započeo s radionicama prof. dr. sc. Vlatke Škokić na kojima su se učenici upoznali s temama poduzetništva i ključnim karakteristikama uspješnih poduzetnika, poput inovativnosti, odlučnosti i društvene odgovornosti. Kroz radionicu "Kako provesti ideju u poduzetnički pothvat", djeca su naučila osnovne elemente platna poslovnog modela i primijenila ih na svoje ideje, usvajajući ključne aspekte poslovanja poput identifikacije ciljnih kupaca, planiranja kanala distribucije i financijske strukture.

Tijekom predavanja prof.dr.sc. Ivane Bulog na temu odlučivanja, učenici su spoznali važnost promišljenog donošenja odluka i razumjeli da i oni sami mogu donositi odluke koje utječu na njihov život. Predavanje o financijskoj pismenosti, koje su održale prof. dr. sc. Ana Rimac Smiljanić i izv. prof. dr. sc. Sandra Pepur, pomoglo im je shvatiti razliku između potreba i želja te važnost odgovorne potrošnje novca.

Završna aktivnost održana je 28. svibnja 2024. na Ekonomskom fakultetu, gdje su učenici predstavili svoje poslovne ideje i sudjelovali u kvizu koji je testirao njihovu kreativnost i znanje stečeno tijekom projekta. Najbolji timovi nagrađeni su medaljama, a svi sudionici su izrazili veliko zadovoljstvo postignutim rezultatima.

Projekt "Poduzetna i odgovorna djeca" ostvario je sve zacrtane ciljeve, pridonoseći razvoju inovativnih, kreativnih i odgovornih mladih ljudi spremnih za buduće izazove. Ovaj projekt predstavlja korak naprijed u obrazovanju naših učenika, osnažujući ih da postanu uspješni i odgovorni članovi društva.